Buspassagerer og andre hjørringensere blev onsdag morgen mødt at demonstrerende buschauffører i det centrale Hjørring. Chaufførerne vil gøre passagerer og offentligheden opmærksom på, at deres arbejdsvilkår ikke er fair – køreplanerne holder ikke og skaber stress for chaufførerne, lyder det blandt andet fra de utilfredse chauffører. - Det er politikerne og trafikselskaberne, vi vil råbe op, for situationen er ikke ok for hverken passagerer eller chauffører, fastslår chaufførernes talsmand Kaj Ernst Leed. 3F har taget initiativ til en spørgeundersøgelse blandt chaufførerne. I region Nordjylland er der kommet knap 400 svar. Ikke tid til pauser Ifølge chaufførerne viser svarene blandt andet, at: - Tre ud af fire (74 pct.) fortæller, at de ikke kan holde de nødvendige pauser, de ifølge overenskomsten har ret til, fordi køreplanerne ikke passer til dagligdagen i trafikken. - Halvdelen (49 pct.) klager over manglende toiletfaciliteter i løbet af dagen. - Næsten halvdelen (47 pct.) har fået pause placeret i starten/slutningen af en vagt. - Næsten to ud af tre (63 pct.) klager over manglende tid i arbejdsplanen til opstart af bus. Kaj Ernst Leed siger, at chaufførernes demonstration er blevet positivt modtaget af passagererne. - Vi har fået mange positive og konstruktive tilkendegivelser fra passagererne. De kan også godt se og fornemme på os i det daglige, at vi er pressede, og det er svært at få tingene til at hænge sammen, siger Kaj Ernst Leed. Dialog med busselskaber De frustrerede chaffører repræsenterer alle de 5-10 busselskaber, der kører ruter til og fra Hjørring. Udover at demonstrere for at gøre opmærksom på deres utilfredshed foregår der lige nu også en direkte dialog mellem chaufførernes kontaktudvalg og busselskaberne med udgangspunkt i den omtalte chauffør-undersøgelse. Demonstrationen har ikke haft indflydelse på afviklingen af bustrafikken til og fra Hjørring onsdag morgen.

Referat:
Frustrerede buschauffører gik på gaden i Hjørring onsdag morgen for at råbe såvel passagerer som offentligheden op omkring deres arbejdsforhold